khistorydata/jeongjo-sjw-relations huggingface dataset:
정조 11년 · 목
該曹啓言月覲門東邊宮墻舊築一間許因雨頹圮云御營軍八名除出嚴加守直之意請分付敎以前把守仍把又以拱北門西邊宮墻舊築七間許頹圮訓局炮手二十名除出守直啓敎以許多軍兵之露處可悶前把守推移分排爲之勿爲加定事卽爲分付該營○訓鍊都監啓言集春門宮墻頹圮處今曉急雨所樹把子長木竝爲顚仆連接舊築一間半亦爲頹圮更卽遮樹仍前把守事自兵曹草記矣請依此擧行敎曰大小公會武將之不得稱病古例則然是不但抑武之意將臣地處自別諸凡事爲務示恪恭之意然後方可以全家而保軀也在古醇厚之時猶且乃爾況今淆俗迫隘日甚如卿所叨之任雖隨事虁夔觸處慄情外之謗理所當愼近日卿之擧措可謂有辱朝廷前帥則曲諒槪軫禮使之方而至於卿有何事端焉敢作此傲慢之擧甘就放恣無嚴之科乎早欲下敎而猶屬屑越姑且含忍矣近復一味托病宮城看審亦敢偃臥私次替令營校來告此豈卿好消息乎第須知悉此批答令政院謄送大臣處又以弘文館水門樓一間頹壓處金虎門入直軍七名晝夜守直啓敎以此處豈可守直乎又以集賢門北邊宮墻頹圮處除出集賢門入直軍十名嚴加守直啓敎以直所相近不必別把依前下敎元入直中輪面申飭警巡以除露處之弊事分付○御營廳啓言月覲門東邊宮墻頹圮處因兵曹草記有前把守仍把之命矣請嚴飭以爲一體把守敎曰卿鼾睡不知頹垣及今草記又甚矇矓極爲駭然近因卿之無履歷不識事三營中一窠不免權減此後復循舊日熟見之謬習有一毫犯科之事則軍法無私況戚畹乎懲一之擧卿當首被第先知之又以丹鳳門宮墻四間頹圮處躬往看審嚴飭把守啓敎以躬往何晩也卿則越俸一等又以丹鳳門東邊宮墻四間頹圮處出番鄕軍十五名添入警巡啓敎以前把守如可推移仍把勿爲新把如不得不加把減定名數草記事分付○政院啓言雨水漲溢而敦化門及弘文館水門不能預開至於兩處水閣傾頹鐵柱破壞云請入直兵曹堂上從重推考夜巡郞廳及該所衛將部將當門守門將所當重勘而本院無可施之罰何以爲之允之敎曰衛將部將等推考至於郞官渠若有一分小心焉敢乃爾癡濫之習自兼史之時已知之嚴棍汰去在所不已而姑從三令之義不善擧行委折令入直堂上拿入該郞捧供草記○兵曹啓言當該佐郞金珍恪拿入嚴問則所供以爲莫重夜巡旣不能詳察水勢又不能登時請鑰以致水閣頹壓之境愚迷之罪萬死無惜云矣敎以後勿如是之意分付放送
정조 11년 · 강
遞禮曹參判徐晦修以金載順代之前望也
정조 11년 · 목
因奉審進去禮堂肅拜單子敎曰老病之人似難往來許遞前望單子入之新除授堂上旣在直中牌招察任
정조 11년 · 강
遣承旨詣永寧殿奉審摘奸
정조 11년 · 강
召見守令邊將初仕復職人于重熙堂
정조 11년 · 강
命兵判金履素牌招行公
정조 11년 · 목
有句管事故也○履素陳疏略曰臣拖到于今挨過兩大政是豈始料之所及哉向來辭章寔抽腎腸尙庶幾欲從之天俯賜鑑諒畢境還給之敎極其截嚴臣心抑塞歷日靡定惟是昨日大政卽臣卸解擔負之時呈告退伏一宿纔經召牌旋臨仍有行公之命臣之狼狽失圖姑舍是駭衆聽而拂群情其將愈往而愈感此豈細故也哉實無抗顏復出之望伏乞卽許鞶帶之遞俾重任無曠焉批以行且曲諒何論遲速卿其勿辭行公
정조 11년 · 강
右參贊尹塾疏陳病狀乞免享官賜例批
정조 11년 · 목
敎曰雨後農務方殷此時守令不可一刻曠官新除授守令皆令不多日內辭朝兩司不得備員無以署經云引避及在外臺諫許遞與未差之代前望單子入之待下批牌招署經○敎曰以他道守令移拜者使之除朝辭以其赴任之便近而近來則除朝辭者遲滯反有甚於自京下去事極無謂此後無敢如前事嚴飭愆期赴任者依辭朝守令限後赴任例狀聞論罪事令該曹分付諸道○吏曹啓言上京守令下送後草記事命下矣淳昌郡守洪守榮才已下往瑞興府事沈公猷謂以母病危篤終不發程云矣敎以情理旣如此改差
정조 11년 · 강
以李昌漢爲大司諫洪樂恒爲獻納金聖準柳頤玄爲持平前望也
정조 11년 · 강
重推京畿監司徐有防
정조 11년 · 목
因該道伯通津等七邑人物渰死啓敎曰去晦今初形止今始報來已極稽忽部內猶且夥然況一道幅員之大乎前此申飭之下列邑擧行之怠慢尤極痛駭身爲守土之臣民命死傷睯不致察則何責乎生人之撫摩令道臣別關嚴飭俾各躬審村閭死傷卽施恤典漂頹別加顧助仍以形止報來後狀聞似此申飭何待朝令當該監司徐有防從重推考沿邊諸邑方欲別遣摘奸以考勤慢亦令知悉近道如此三南可知四道道臣處幷自政院措辭下諭俾體先甲之諭無或如前怠忽
정조 11년 · 강
命光陵參奉鄭爀臣改差
정조 11년 · 목
吏曹枚擧忠淸前監司金光默光陵參奉鄭爀臣老病危劇趁速啓遞之報請姑爲改差允之
정조 11년 · 강
賑廳以民家頹圮人物致斃恤典形止啓
정조 11년 · 목
該廳啓言北部頹壓一戶致斃四口南部頹壓一戶致斃一口中部頹壓一戶致斃一口西部頹壓二戶致斃二口東部頹壓一戶致斃一口頹壓戶各錢二兩致斃人各錢二兩木一疋依例分給
정조 11년 · 강
判下李命寬山訟回啓罷査官金養和職
정조 11년 · 목
刑曹啓言李命寬前後煩籲亦已累次而十査十屈勢所必然請分付道臣以不得更溷天聽之意嚴飭放送敎曰名雖爭卞山地事係倫常所以遍問於入侍備堂各陳意見者此也諸說與道啓曹啓大體無甚異同今不必强別主客於疑怪之案依道啓施行兩隻俱在本地方今番査事爲第三次渠以邑倅且兼査官則早旣不能明決而息鬧今於特敎行査之下漫漶爲辭周遮本事敢以似是似非之說無難枚報致此轉聞者寧有如許紀綱若此則幺麼山公言將自朝廷決給乎該府使金養和罷黜參査肅川府使李潤慶爲先從重推考自本曹發緘取招以聞
정조 11년 · 강
以洪明浩李謙煥李敏采爲承旨前望也
정조 11년 · 강
命禜祭不卜日設行
정조 11년 · 목
敎曰月初祈晴之後竊冀仍此快霽伊日晴日旣鮮三昨之雨通宵大霔迄此乍晴旋注痒稼固萬萬切悶而民舍之漂頹人命之墊沒尤用矜慘言念及此不遑寧處祈晴之擧何拘前例有無且聞六月祈晴月再祈晴俱多已例四門禜祭不卜日明再明間當受香獻官以承旨差遣諸執事另擇祭物精備事分付午後雖有晴意快霽亦未可必祭物陪進及諸執事淸齋更觀夕後日氣待下敎爲之諸執事皆以入直官員塡差以待快晴事分付
정조 11년 · 강
特遞獻納洪樂恒仍命拿推
정조 11년 · 목
政院啓言合辭體重兩司備員則三更前例不得闕啓今日憲府臺諫承牌之後諫院行公臺諫所當循例詣臺而屢度催促終不入來以至闕啓之境請司諫洪聖淵獻納洪樂恒竝推考從之○獻納洪樂恒啓言臣於昨日肅謝後坐待憲臺之入來以爲合辭之地畢竟憲臺違牌未免退歸矣薄暮後院吏忽以憲臺之已肅謂有合辭來傳承宣之言而時則禁扃已閉三更將迫臣來詣闕外以禁門請鑰旣極惶悚一日之內無牌再詣亦甚顚倒往復該房則乃以屢度催促終不入來張皇論啓臺閣去就亦有體例旣退之後請鑰詣臺實無其例臣之據例往復事體則然而該房之以此請推誠未知其何所據也此莫非平日言行不能見孚於同朝之致以此情踪萬無冒居臺次之望請命遞斥敎曰告君之辭不宜餙非況三更前無得姑停自是設臺閣以後流來不易之規則爾以昨日出肅詣臺之人不待僚員之再牌徑先出去已甚駭怪合啓體重則日暮詣臺之謂無前例尤極訝惑今日朝綱雖曰無餘地所謂啓辭人皆規避而爾則抑獨何心乃敢當爲而不爲以萬不成說千不近似之事張皇來避如爾者無難若此他尙何說若此則莫重合啓古規自爾手壞了乎爾則本職爲先遞差下義禁府拿推
정조 11년 · 강
命漂壓民家恤典分等擧行
정조 11년 · 목
賑廳啓言人家頹壓北部四戶南部六戶中部一戶東部十八戶西部十五戶溧失北部三戶西部四戶恤典各錢二兩上下其中殘獨戶七戶各加空石十立別爲分給
정조 11년 · 강
同敦寧鄭述祚上疏賜批
정조 11년 · 목
疏略曰夫父子主恩君臣主義惟殿下之痛冤豈可與臣等比哉如有爲東宮湔讎之道必不待臣等之言臣伏聞聖敎每以疑無指的爲難覈之端而惟此峻劑之妄用乳道之徑斷其心術之涉疑情跡之殊常不待明者而可知(刀削)此臣等腐心痛骨者也伏願亟命嚴覈快洩神人之情焉伏念臣恭默閤入侍之日躬襯尺衣有若家人之相視書講初筵復見聖祖之故事而一瞬之頃萬事都休豈復有束帶供仕之意而惟此分司之職密邇魂宮日夕瞻依不敢以疾爲辭奔走持被已數月餘矣今此敦府新銜係是前日所已叨而以臣敦寧限盡疏籲而遞免者也伏乞亟命變通以存格例焉且伏念臣之至今遲徊誠以魂宮之祥事未過臣民之服制在身未敢以丐閑一事仰陳者且有待耳今則祥事已過服制已闋矣惟願速死歸侍孝昌墓而已今臣求退之請實有異乎人者其在自靖之道惟有謝絕人事屛伏窮廬以效前修是亦報效之一道也臣聞七十致仕禮訓昭然臣之狗馬之齒今已七十有七矣其視禮限則已過七年之多倘蒙曲諒特許休致之懇則臣雖死之日猶生之年也批以卿何貽慽予心揆以天理人情寧或當問不問乎懸車之懇非不欲從施博償資益之勞而卿之筋力尙旺更竢秋冬來請本職敦寧在公格自在當遞所請依施
정조 11년 · 강
遞吏曹判書尹蓍東
정조 11년 · 목
再經都政不可更責故因再度呈告有是命
정조 11년 · 강
以洪聖淵爲校理林道浩爲副校理嚴思憲爲修撰成種仁兪漢謨爲副修撰前望也
정조 11년 · 강
召見兵曹判書金履素吏曹參判李秉模參議李集斗于重熙堂
정조 11년 · 목
履素啓言新除授大興中軍李弼培以有地處有履歷之人又於守令中朔數最多故陞擬堂上窠受點矣今始聞人所傳則昨年五月禮關頒布之後弼培禁止士民之會哭者問其委折則以關文中無士民會哭知委之事爲言第四日成服始許會哭云言出朝士事異風傳旣聞之後不可容貸請李弼培所帶中軍之任卽爲改差令該府拿來嚴覈明正其罪敎以出自朝士之口至有筵稟之擧査問脫空則從後收用亦未晩依爲之
정조 11년 · 강
有政吏曹參判李秉模參議李集斗兵曹判書金履素進
정조 11년 · 목
敎曰今日政備擬如有遷轉或序陞窠勿稟擧行又敎曰平薪僉使曺允大靑丹察訪沈能翼今日政內遷伊時聞已到未免混勘平丘察訪張至冕亦令今日政內擬又敎曰分守門將之陞付加設主簿意在記勞兼欲不妨於時仕歧也然轗軻於此窠累年不遷如白慶周之爲則是不惟無益而已當今窠窄之時豈無方便之擧至僉正權作加設堦一窠與慶周次次陞遷而經都或外任中竝爲遷轉區處後加設窠勿施事分付又敎曰禁旅卽殿前親軍積仕何如勞苦何如而近日收用每在營校之後且因窠窄收用未過所報之半渠輩豈無抑鬱之心乎朝家每加軫念前此必皆作窠區處況今政窠窄甚於昨冬乎承傳邊將瓜近人作窠以禁軍久勤中陳仕人今日政收用事分付○以林載洙爲中和府使曺允大爲刑曹參議鄭萬始爲執義李顯靖鄭景祚爲掌令李庚運爲獻納張至冕沈能翼爲正言李昌會爲瑞興府使鄭益祚爲順天府使金熙朝爲茂長縣監任聖說爲德川郡守李思祚爲司諫兪靖柱爲永陵參奉朴右源爲光陵參奉元宅鎭爲居昌府使黃基厚爲永禧殿參奉○敎曰守令署經有命今日政新除兩司中在外人員許遞詞訟劇地亦難等待其上來刑曹在外堂上亦爲許遞又敎曰侍從守令朔數最久中內擬○以崔烜爲掌令尹九宗徐郁修爲正言洪秉纉爲兵曹參判睦萬中爲泰川縣監吳文常爲訓鍊副正李商采朴應浩新望也鄭宅休爲宣傳官○敎曰今因德川倅移擬思之故忠臣奉祀孫今無在職者前縣監林泰遠待窠復職調用事分付銓曹
정조 11년 · 목
敎曰昨午以後雨勢快息今日又有晴色更觀一兩日若快霽則禜祭勿爲設行事分付
정조 11년 · 강
特推戶曹判書李在簡
정조 11년 · 목
戶曹啓言今十九日點檢漕船分劃各倉矣廣興倉所報內法聖倉漕船一隻二十二日前進軍監之際爲風雨所驅仍爲沈水云發遣本曹正郞鄭昌老與軍資直長尹聚東廣興奉事趙鎭寧眼同摘奸卽令鉤拯則都合米七百七十五石零內未拯爲九石零太二百四十五石內未拯爲三十六石矣漕船之京江臭載事未前有拯未區處他無其路軍廣兩倉貢人處逐等計減次卽爲分給各宮免稅米亦當於等米出給時分數移送而冒風輕發致此覆沒者究其情跡極爲殊常該船監色沙格移送秋曹嚴刑究問領運差使員田光羽不能檢飭之罪在所難免請令該府拿問處之允之敎曰京江臭載事未前有誠如卿言船格則請付刑曹究問一依外邑本地方例獨於該官論罪一事不勘不用心之律此雖小事刑政未免倒置卿則推考當該官員依地方官例問于該曹捧傳旨
정조 11년 · 목
有防啓言松溪石橋修改事知委楊州牧則該牧使洪義榮所報內松橋修改之役不但浩大本州以孔路劇邑公私俱竭物力辦出實無其路而往在癸卯重修此橋時自戶曹出給米錢於本州使之擧行云故枚擧邑牒文移戶曹則以爲物力劃給非自下可爲之意回移矣物力難辦誠如邑報癸卯劃給旣有前例修改物力自戶曹參量題給及時完築恐宜從之又啓言本道年例儒生公都會十月內左右道設場考試而都事以下參副試往來廚傳已爲難支之端而及到試邑三日開場衆官之支供一場之諸具該邑全當擧行其外如圍排等許多所入皆出於民間爲弊滋甚每經都會民邑蕩殘一猶悶然況兩邑之同時幷行乎以三南原春諸道言之每年四長官先期初擇後咸聚營門以爲試取者非特州縣陞貢之義亦出於爲民除弊之擧也每年公都會講製自四長官旁照諸道規式參量儒生多寡酌定數爻先爲初擇後自臣營與都事及文官守令依他道例試取則事旣穩便弊歸自祛係是料制請令該曹稟處從之
정조 11년 · 강
命沁都內武庫待晴修補
정조 11년 · 목
該留守趙鼎鎭狀啓內軍器所藏上下庫舍今番大雨後柱木道里或爲傾仄材瓦腐傷亦多雨漏之痕而不敢擅自開閉故裏面滲漏無以看審今若一向拋置則匪久不無頹壓之慮敎曰待晴待別軍職下去卽爲修補奉命之多日留滯貽弊可悶一兩日內可以畢役乎辛丑別置條未及輸置者及伊後各年別置條同時運致此意回諭修補日子如不時急農歇時爲之似好酌量推擇內武庫外內帑各庫果無執頉處乎一體論理狀聞事回諭○春秋館啓言卽見江華留守狀本則藏史閣東北邊斑子今番長霖沾濕滲漏云所當卽遣郞廳擇日修改而農時廚傳爲弊可悶姑令守臣從外修理閣內則秋成後遣史官詳審遍葺璿源閣雨漏處請令該寺稟旨擧行敎以雖曰斑子上滲漏如可設梯自簷外可以修改則依茂朱例擧行否則依草記施行而問于守臣更使論理狀聞後稟處○宗薄寺啓請璿源閣雨漏處發遣郞廳奉審後趁卽修改敎以依茂朱例自外可以修改則卽爲修改否則依春秋館草記待秋成發遣郞官擧行
정조 11년 · 강
判府事趙璥疏辭專對賜批
정조 11년 · 목
疏略曰臣積把悲冤之痛轉入臲卼之城蹙蹙踽踽居然爲昭代之罪人矣意外奉使之命惝怳驚惑莫知所措也人雖曰使役體重不宜他顧而臣則以爲身旣引廢勢難冒赴抑又念故相臣李畬之因事引嫌也有使燕之命而固辭不赴夫故相之所撕捱者特情勢之小者耳況臣自處之義又不啻十百者乎至若賤疾之難强猶屬贅語伏乞亟許鐫改臣出疆之任批以聞卿尙住近城之地方遣史官欲問行止際見辭本不以官職自居幷與往役而控引誠過且過矣然卿之衰病常所悶念豈必勸令作異域之行所辭使名特許準施卿須安心仍命遣史官傳諭
정조 11년 · 강
遞兵曹參議柳誼參知李夔
정조 11년 · 목
兵曹啓言參判洪秉▣未肅拜參議柳誼謂有身病參知李虁受香出去臣履素今方入直而替直無人請參判參議牌招敎曰卿則本營方有試取事卽爲出去參判之如是逡巡極爲未安牌招入直有實病及在外堂上許遞前望單子入之待下批亦爲牌招事令政院知悉
정조 11년 · 강
以金履素爲吏曹判書沈有鎭爲承旨洪檍爲兵曹參議李師濂爲參知前望也
정조 11년 · 강
有政吏曹參判李秉模進
정조 11년 · 목
以兪彥鎬爲冬至兼謝恩使李坤爲兵曹判書
정조 11년 · 강
命松溪橋修改物力自該廳量給
정조 11년 · 목
戶曹啓言因京畿監司徐有防所啓松溪橋修改物力依癸卯前例自戶曹題給事擧條啓下矣目今修補之役比諸其時逈然不同外邑橋梁自有所關不可以一時因特敎擧行之事引以爲例況今潦雨之餘宗社以下諸處繕修之役極其浩多物力方患不膽請自本道更爲從便拮据使之完築敎曰雖因道伯筵奏依施更令本曹稟處者以其事體之似然卿曹之草記論列果然此是陵幸輦路則當用各邑民力修治亦當以儲置米會減然則自京廳量給物力在本曹畿邑俱有所益以此分付該廳今年雨水雖曰挽近所罕修築才爲五年便卽頹圮此後又復如是則監董之地方官難免其責一體嚴飭
정조 11년 · 강
遣承旨詣懿陵奉審摘奸
정조 11년 · 강
命前兵使李得濟別軍職差下
정조 11년 · 목
敎曰破格差除此亦恩典雖非恒有之擧似䵝似䵢因仍轗軻亦非無物不遂之意向來擧措妄錯莫甚而歲月稍久且渠地處必須拯拔可作無弊人前兵使李得濟別軍職差下已經亞將不得差除自有定式姑依申大謙例亞將望用改正例下敎前勿爲擬入
정조 11년 · 강
飭金龍柱進參慈殿起居
정조 11년 · 목
敎曰近因輪對官望聞之掌樂主薄金龍柱之無端呈旬極爲駭然甲辰未頒布之傳敎姑無論向來飭敎何等丁寧則雖渠父猶且出膺況渠乎因此無承候之人以此以彼焉敢若此令該曹嚴飭因令閑司相換朔望起居依例進參事分付
정조 11년 · 강
命長興府使尹守默營門決杖
정조 11년 · 목
忠淸監司尹尙東枚擧洪州牧使李義綱牒呈以爲長興府稅穀所載船沈沒於本州板門里前浦合米一千四百三十五石零內湖退後卸下米爲三百十一石格軍十三名幸免渰沒請該監色沙格等處情節究覈護送官裝載官論罪敎曰若此則本牧倅坐席將無暖暇揆以國體寧有是理況此非渰敗卽沈沒而亦非護送帳內之不謹地方官論罪一款勿論觀於各人供招何異於使然長興府之發船也不察風勢之利否仍令任其逗遛甚至廿一風雨挽近所無是日行船安得不敗當該地方守令者若能嚴束吏鄕另擇船隻則奸弊何從而生長興之事洪州替當殊非綜核之政該府使令道臣拿致營門決杖懲礪以警他守令騎船各人等他邑替囚不但主客俱困渠罪渠當摘發幷卽移送本地方令該府使査得情實使之報營後狀聞事令該廳分付
정조 11년 · 강
命訓局陽城屯差監收稅
정조 11년 · 목
宣傳官金益彬書啓以爲臣敬奉聖旨周行衿川等十一邑農形民情已爲馳啓至於果川自公州廽路看審則與所經諸邑別無異同今月十五日自振威仍往湖西詳審天稷公州三邑則農形水災未被處稍勝於畿內十二邑未被災處已被災處與畿邑無彼此民情艱食之狀一如畿民無論畿湖黍粟稷唐及早耕豆太雖不至失稔之境晩耕豆太則若不退霜似難成實春牟因潦未刈或漂或腐全無所收又因泥濘兩耕俱失十居二三木花實難免凶牟還分數停退作租令下之後湖民莫不欣欣感祝一訓局屯田畓在於陽城靈通坪復賊罷其屯監定以稅租八十五包無論豐凶使屯民年年上納矣今臣經過屯民遮路呼冤以爲本屯小有潦雨輒被水災每有白徵之弊今年大水一坪全沒實無支保之望云臣問其所願則以爲依前差監隨起收稅則庶有聊生之道云矣一衿川居故參判李宜哲曾孫在榮今月二十五日率二奴步往近處迫昏廽還跌墜瀑流轉入江水二奴躍入救濟不得奴主三人一時竝溺一洞之人無不欲救而水勢洶湧勢無奈何洞漢李大基爲名人以長索繫腰捨命入水救出三人幸以幷甦李漢之捨命於不測之地活人於幾死之境者事甚嘉尙敎曰陽城訓局屯稅事民冤不但若此焉有一定之稅此與比總亦有異焉凶賊所爲宜卽移革自今年差監收稅無或白徵事分付該營衿川李大基事聞甚奇喜挺身救活三人之命不可但以義氣言如無惻隱之良心寧或拚命於死地令畿伯卽爲招致慰諭另施賞典仍令本官以鄕將官收用如云常賤別般收用俾外邑民人知活人之爲功事下諭于該道伯書啓中此條及陽城屯稅條後錄下送使之知悉擧行亦卽宣布兩邑事一體下諭
정조 11년 · 강
遣承旨詣宗廟景慕宮奉審摘奸遣吏郞摘奸
정조 11년 · 강
大祭諸執事淸齋
정조 11년 · 목
該道監司以瑞興府人家漂失啓敎曰瑞興府民家漂失至於廿餘戶之多聞甚矜惻本倅自惠郞下去已所著效京中者烏可不慥慥於本邑恤典雖有朝令更令各別顧助期卽奠居事令道伯申飭之意回諭元狀啓無恤典二字難免不審道伯推考○因義州府尹沈煥之到任狀啓敎曰近來本府狀本紙品太朴厚如是而何以摺半納之纏帶乎此後紙品依本道監兵營狀本例爲之事付付該道道臣處
정조 11년 · 강
召見戶判李在簡于重熙堂
정조 11년 · 목
在簡啓言今番潦雨後諸處修改以七月初二日三日四日擇入而臨時更稟事命下矣宗廟大報壇墻垣及宮城修改請以初二日先爲擧行從之○因後苑雨漏處別單敎曰觀此別單役處浩汗以今經費有難一時竝擧亦不可仍置此亦公用以內需司所在保民庫物力方欲自內修補瓦甎磚石依此數上下事分付戶曹○因宮墻蓋瓦別單敎曰修築物力依後苑例當以內庫取用只欲別定牌將董役本曹則所入瓦子依計士籌摘再明日輸致回泰門內事分付○禮曹啓言大報壇宗廟外墻及宮墻頹圮處自戶曹方有修改之擧而宗廟永寧殿社稷永禧殿各處內墻及雨漏修改處所當一體擧行而目今雨勢雖已開霽瓦石未及盡乾蓋瓦有他處生頉之慮待快晴擇日擧行恐合事宜從之
정조 11년 · 목
宜有紀勞之典故也
정조 11년 · 강
兵曹以殿門下鑰後往來人執捉啓
정조 11년 · 목
該曹啓言入直內禁將曺潤根從門隙言告內仁政門下鑰後有一別監由光範門出來直向崇範門則門已閉銷矣還向光範門纔又下鑰不得出去故執捉以問則姓名池大源者爲覓藥物欲往內局至於此境云請出付攸司從重嚴治而殿門俱鑰出送無路何以爲之敎曰乞藥次往內局之路因門閉不得出去云故方令査實而旣非奉命又非直處則生面人之接置已萬萬駭然彷徨已數更今始來告今始草記該將事及本曹事亦極駭然草記之循例捧入又駭然該房承旨該曹堂上該番將等烏可無罪乎該掖隸到今葛藤之後草記可乎令兵判知悉常時若能檢飭嚴宿衛明紀律豈有是也兵判事亦萬萬未安矣
정조 11년 · 강
訓鍊都監以宮墻頹圮處把守將撤罷啓
정조 11년 · 목
訓局啓言宮墻頹圮十七處把守將三人自今日撤罷事命下矣別武士三人卽爲出番當初分排軍人各令當該哨官及局別將申飭巡察敎以誠感嘆矣
정조 11년 · 강
命沁都庫舍待別軍職下去修葺
정조 11년 · 목
江華留守趙鼎鎭以江都內帑庫舍滲漏啓敎曰觀此狀辭不可不及時修葺別軍職李儒敬今初三日當齎去辛丑別置未運條及丁未條別置物種下送預令知悉辛丑條丹木一萬斤輸置弊煩來頭倭貢中各年計除卸置準本數事使之依此傳敎文移該曹今番下送時內武庫物種則別軍職當句管出納內帑物種非別軍職所關而中使則從當下送今番姑爲捧置事已有下敎於別軍職處卿其一體知悉事回諭
정조 11년 · 강
召見承旨李在學于重煕堂
정조 11년 · 목
予曰都承旨仕進乎在學曰然矣予曰備郞趙鎭宅何問當上來耶在學曰金川不遠非久當上來矣予曰戶郞鄭昌老以自辟爲之耶在學曰然矣予曰今朔篆字書進只止五人此後自政院申飭在學曰注書金孝建陳疏到院而雖卽退却事甚難處矣予曰不必深引卽爲出牌予曰下直守令皆當下去耶在學曰或有未下去者矣予曰卿其出去招致都監從事官褒貶從速爲之事分付
정조 11년 · 강
判府事徐命善箚辭訓局都提擧之任仍自引賜批
정조 11년 · 목
箚略曰臣於昏涔之中以訓局貶坐明日擧行事從事官來傳聖敎聞命惶▣莫省所措貞疾癃痼雖房闥內末由起動束帶赴坐非所可論乞遞臣訓局都提擧之任仍將兼綰諸司傡賜變通仍念臣終身僇廢之願未嘗忘于心矣前席歷詢不過各陳所見而妄僭屢懇竟蒙體諒則其自靖之義人孰不知闕禮引罪之尋常應行者率皆黙無箚訟是豈全昧義分頑如本石而然哉今若以一行貶坐謂已出脚而責之前後郞當則是臣之迷執未暴也臣敢卒言之冀聖明之終始曲成批以一有涉於職事使必如是控引者一則由予二則由予予能悉心鎭服如卿地處如卿勳勩寧或臬凡於今日朝廷乎大抵攻卿者卽攻予也有不滿也故前有範賊之挾匕後有夏賊之投書夫夫也孰不知此脈絡卿旣捨命拚生與人結怨到今乃反有此退縮底意亦由予誠未孚無奈竝我不諒耶昨夏事變以後疏章間每及藥院而隱暎話頭專指都相世豈有如許至冤極痛之事乎卿雖職兼藥院予不使藥院聞知及其更直之日只令提擧副提擧入察看護使卿勿令來住閤外卿之不以福人自處一世之所共知故也然則語及藥院斷斷於卿一人眞所謂欲巧反拙噂沓之來一味覊縻豈歇後於卿而然特不露卿姓名故耳否則何靳於三木之典何惜乎兩觀之律卿須思之除非爲範夏復報則豈必欲害卿後已也予則曰卿不敢更以自己事看得實合國耳公耳之意惜乎卿計未在是予不多告卿須諒之仍命遣史官傳諭此後更勿以處義二字煩予酬應事一體傳諭貶坐何日出令與否亦爲知來
정조 11년 · 강
大司諫朴天衡疏請喆宇等拿鞫仍辭職賜批
정조 11년 · 목
疏略曰儲嗣貳君也賊有謀害者而爲其臣者伈伈度日曾不知復讎之爲急則今日臣子爲何如人也書之史册將以爲何如世也以殿下明理之學豈或不察於此而牢拒群情一味靳允臣誠悲憤冤泣質之天而不得求之人而不解也伏願特賜討察喆宇時偉竝爲拿鞫嚴究逆醫乳媪亦加嚴訊明覈其他可問諸賊亦從一一窮詰仍伏念臣痰癖之症一倍添劇實無供職之望乞削臣職批以勿煩爾其勿辭察職
정조 11년 · 강
執義李壽咸上疏辭職仍討逆賜批
정조 11년 · 목
疏略曰以臣疏闇退伏鄕廬不意栢府恩除又降於屛蟄之中不敢如前偃傲卽地入城短章略暴乞鐫臣職臣於乞免不宜及他而討賊之典不行復讎之義未明天下寧有是耶賊復叔侄旣施鯨鯢之誅而火其文書永絕鉤奸逆字父子已露梟獍之凶而貸其首領一任釀禍時偉之顯示不悅而尙稽盤問廷楫之妄投毒劑而只施薄竄言路無由恢張公議亦多沮喪伏願竝允三司之請批以勿煩爾其勿辭察職
정조 11년 · 강
遞刑曹參判李致中
정조 11년 · 목
因致中牌不進傳旨敎以許遞今日政差出
정조 11년 · 목
以金文淳爲承旨金光岳爲獻納李祉永爲正言魚用謙爲校理沈豊之爲刑曹參判李景烈爲鎭川縣監
정조 11년 · 목
因文淳牌不進傳旨敎以違牌承旨許遞前望單子入之
정조 11년 · 목
因朴仁榮囚單敎以日熱如此時囚竝保放
정조 11년 · 목
禮曹啓言祈晴祭設行後靈應如響積雨快霽報謝祭不卜日今初五日請設行敎以祈晴卽晴報謝之擧當依草記不容少緩而差待一兩日設行亦好以初七日爲之獻官以下諸執事虔誠將事之勞自有應行賞典令政院取考前例捧傳旨祭文令內閣知製敎撰進獻官以承旨塡差
정조 11년 · 강
文禧廟告由命考例擧行墓所禁將看審
정조 11년 · 목
記事官李相璜以文禧廟看審啓敎以蘆簟及繩索地依修改事分付該曹告由等節使之考例擧行雨漏處如不大段姑置之墓所則禁將旣以字內軍門植木看審事明當出去頉處仍爲看審入來後復命以書啓書入事分付
정조 11년 · 강
魂宮月廊滲漏命令史官看審
정조 11년 · 목
因魂宮月廊滲漏修改啓請敎以爲先令史官進去看審列錄書啓
정조 11년 · 강
惠慶宮進服加減歸脾湯十貼命製入榻敎也
정조 11년 · 강
命進御淸暑六和湯本方減黃連五分十貼製入榻敎也
정조 11년 · 강
召見忠淸監司尹尙東于重煕堂
정조 11년 · 목
辭陛也敎曰藩任固自不輕而湖西又是士夫鄕卿須悉心做去無負委畀之意也尙東曰今承重寄只有惶隕而已予曰何日發去乎尙東曰今日發去矣予曰交龜當在何日耶尙東曰當於初七日交龜矣予曰水退後農形如何云耶尙東曰聞多被災處云矣予曰方伯之任不可但以恬靜爲也亦宜勉剸理也
정조 11년 · 강
命水退後形止採問列邑論理狀聞
정조 11년 · 목
敎曰近觀三南農形狀本其說不一且有詳略之殊以此無以領略水退後形止勿拘前例別般採問列邑參以意見分析論理狀聞事令廟堂行會
정조 11년 · 강
召見承旨閣臣于重煕堂承旨徐鼎修李亨元直閣徐龍輔
정조 11년 · 목
予曰徐判府事箚批直閣見之乎龍輔曰姑未見之矣予曰各司貶坐今日爲之處知來鼎修曰今日皆不開坐云矣予曰上番奉審後還來與否知來鼎修曰俄始入來云矣予曰書啓卽爲書入事分付予曰各司褒貶幾許來到耶亨元曰刑曹濬川司褒貶先爲入來矣
정조 11년 · 강
遞承旨李在學以呂善亨代之
정조 11년 · 목
敎曰左承旨聞有實▣許遞前望單子入之待下批牌招察任
정조 11년 · 강
命漂戶數爻列錄狀聞事錦伯嶺伯湖南關東申飭
정조 11년 · 목
敎曰才以三南農形水退後詳細狀聞事先已下敎而參以前後狀辭嶺南之甚於湖西湖西關東之甚於湖南大略庶可領會而猶以下語之各異不得區別措劃矣今見錦伯狀本靑陽之十戶漂失洪州之六名渰死足知雨水過多爲害不少然京中雨澤比三南頗不及而京兆所抄頹戶若是夥然則以本道幅員之大被災豈如彼零星特以前月封發姑不別般警飭待水退漂戶渰人另施恤典俾恩澤中外無間形止數爻列錄狀聞如是而若有不勤安用分憂之臣爲哉此意分付錦伯處新伯頗有疏闊之病先從此事依朝令擧行自到界日惕念察飭嶺伯則亦當從近交龜一體關飭使之恪勤奉行湖南關東亦爲申飭俾各有實效事令廟堂知委
정조 11년 · 목
因漢城府民家頹壓別單敎以令該廳依他例擧行
정조 11년 · 강
推忠淸監司尹尙東
정조 11년 · 목
敎曰飭敎丁寧又有大臣筵奏而錦伯之今日辭朝已太泄泄以初七交龜爲奏亦未免稽忽忠淸監司尹尙東推考使之隨處恪勤按程到營事令廟堂申飭
정조 11년 · 강
命罪人者斤阿只等放鞫案重獄詳閱稟處
정조 11년 · 목
因咸鏡監司鄭民始道內在囚罪人開錄狀啓敎以安邊府良女者斤阿只女大阿只放子聖哲咸興府聖浩爲奴斗一妻阿只連命福妻於仁禮負卜僧寶鑑忠顯令道臣嚴刑放送金麟三已酌處勿論三水府安置罪人良孫散配罪人禹燈令道臣更定配所於道內甲山府光秀妻莫禮卽其地爲婢李星範令道臣各別嚴刑道內爲奴嚴飭防守已處分外諸囚問于其時禁堂及南兵使就議大臣具意見分秩罪名草記事分付該曹係是鞫案及重獄只令該曹判堂詳閱稟處
정조 11년 · 강
命前縣監李厚老保放
정조 11년 · 목
義禁府以新昌前縣監李厚老待命拿囚啓敎以日熱如此一體保放開坐時還囚捧供
정조 11년 · 강
召見承旨徐鼎修于重煕堂
정조 11년 · 목
予曰禮判出去與否知來鼎修曰俄已出矣予曰今日各司貶坐爲之與否知來鼎修曰只禁府訓鍊都監爲之予曰司僕司饔院亦爲開坐與否知入
정조 11년 · 강
命未下直守令邊將皆令明日辭朝
정조 11년 · 목
因兵曹壯勇廳公廨監蕫人崔致侃等論賞啓請敎以依回啓施行兩人竝資事涉濫屑崔致侃加資置之前有承傳待窠調用
정조 11년 · 강
遞承旨具㢞李亨元徐鼎修以尹承烈洪檍洪仁浩代之
정조 11년 · 목
敎曰左承旨右承旨聞有實▣與不爲仕進承旨許遞前望單子入之
정조 11년 · 목
因注書金孝建牌不進傳旨敎以處義雖似然矣豈敢如是張皇注書金孝建罷職此傳旨勿施
정조 11년 · 강
給禮安縣渰戶恤典
정조 11년 · 목
慶尙假都事以禮安縣人物壓死馳啓敎以聞甚矜慘另施恤典其中如有生前身役米布竝蕩滌事回諭
정조 11년 · 강
命訓鍊大將李柱國重推申飭參坐
정조 11년 · 목
訓鍊都監啓言今春夏等褒貶磨勘次來會北營而大將李柱國病勢危重實無參坐之望揆以事體甚未安大將李柱國請重推使之進參允之敎以日前筵中雖聞病重實狀旣云擔舁到營何難磨勘各別申飭斯速參坐貶坐行否無甚關係而特敎設行專爲都相之勉出則今因大將之不參若有旣會且歸之擧國體所在寧有如是此意都提擧知悉擧行形止更卽草記
정조 11년 · 강
命罪人孝男更推置之
정조 11년 · 목
因刑曹孝男更推啓稟敎以依筵敎決處此啓目置之
정조 11년 · 강
命孝男等嚴刑發配輕囚放送
정조 11년 · 목
刑曹啓言逆復奴孝男孝才等終始抵賴情狀凶獰孝男昆陽郡孝才甲山府竝爲奴金成才則敎誘逆奴情極巧惡珍島郡定配竝押送敎以竝除尋常箇箇嚴刑準一次發配金成才配所以中途磨鍊因此思之以日熱之故禁府諸囚皆保放本曹重囚除殺獄外錄啓者分等決處次書入輕囚放送
정조 11년 · 강
命北關諸罪人道伯論理狀聞金光珠等竝卽決處
정조 11년 · 목
刑曹啓言因咸鏡監司鄭民始狀本已處分外諸囚就議大臣分秩草記事命下矣就議于諸大臣則領議政金致仁以爲北關獄事事係深重難於輕議更令道臣參量情犯狀聞稟處云左議政李在協以爲其時獄官適又按査本道更令道臣分等啓聞云右議政兪彥鎬以爲關係甚重固難輕議令道臣論理啓聞云矣今此北伯狀本中在囚諸罪人皆是株連於伊時逆獄者俱非鞫庭逮訊皆自營獄推査則俱非臣曹所敢輕議更令道臣酌量稟處至於北靑府罪人金光珠金礪商等伊時旣爲多般詗察別無可疑云則容或有酌決之道而關係鞫獄臣不敢擅便請上裁敎以依諸大臣議卽令道伯論理狀聞金光珠金礪商亦令道伯捉致嚴刑可配者配可放者放竝卽決處事分行
정조 11년 · 강
命遣吏郞摘奸諸執事淸齋
정조 11년 · 강
文禧廟告由命望祭兼行戶郞進去修改
정조 11년 · 목
禮曹啓言文禧廟告由修改令日官推擇則今十五日爲吉云以此日告由望祭兼行所用襍物令各該司磨鍊進排令繕工監別定監役請擧行事分付敎以不必別定監役官蘆簟舖陳等物造置望祭兼告後戶郞一員進去修改滲濕處異於罅漏待宮垣修補時一體擧行
정조 11년 · 강
召見下直守令于誠正閣仍行召對義州府尹沈煥之永川郡守具膺咸平縣監朴宗正光陽縣監姜忱態川縣監閔光德鎭川縣監李景烈海南縣監申處文檢校直提學李秉模承旨洪檍侍讀官魚用謙檢討官韓用龜承旨洪仁浩假注書趙台榮記事官李相璜金祖淳
정조 11년 · 목
煥之進伏予曰後市今已革罷爾其下去務從省弊忱進伏予曰爾有老親乎忱曰有母年今七十二矣予曰將去乎忱曰稍待日涼將去矣景烈進伏予曰爾是誰族乎景烈曰故水使李弘儒之侄矣予曰下去善爲處文進伏予曰海南何以得爲乎處文曰得蒙天恩待罪是邑矣
정조 11년 · 강
命墻垣頹圮處修改推擇始役外宮墻隨卽修改
정조 11년 · 목
戶曹以墻垣頹圮諸處修改啓稟敎以把守軍民之許久露處殊甚可悶此猶造給庇處之所而値此庚炎勞用後夫亦不可不念令該曹今晦至來旬推擇各日以入待批下以爲從便始役之地也○兵曹啓言外宮墻滲漏處若不趁卽修改來頭雨濕之時易致頹落無論新舊築墻垣與月廊破傷處請令該曹擇日修改允之敎以大抵一瓦不易全垣頹圮卿之草記甚是此後雖非潦節當次看審必皆巡察隨卽修補事定式施行分付該曹
정조 11년 · 강
永祐園御路破落處命看審後錄來
정조 11년 · 목
漢城府啓言今番雨水永祐園御路淸涼里近處盡爲穿破云故遣府郞看審則淸涼川水橫破大路安樂峴下路破落此是受香及幸行大路事體重大今將申飭田夫及燻造契人卽爲始役而役處浩大不可趁速訖工調發坊民限畢役赴役之意請另飭當郡敎以前此補土之役皆不用民丁況此役乎禁將曾管是役明日進去看審形便後入侍雇用丁夫役處把數亦令商量錄來驪牧如在京同爲進去看審後來待
정조 11년 · 강
孝昌墓雨漏處修改命擇日草記石築補土勿用丁夫
정조 11년 · 목
因孝昌墓雨漏處奉審書啓敎以雨漏處令戶郞尹光心與錦城尉待快晴進去修改令該曹擇日草記墻垣修築區別物力卿擔當看役而石築及補土修補之役勿用丁夫依植木時例自本營從便擧行始役則待過潦節擇日事一體分付禮曹
정조 11년 · 강
惠慶宮誕辰陳賀命權停
정조 11년 · 목
禮曹以今十八日惠慶宮誕辰陳賀節目磨鍊啓請敎以旣承慈敎陳賀權停只進表裏事分付
정조 11년 · 강
拿處司饔直長李熻
정조 11년 · 목
敎曰近日雨水之過多日供魚鮮旣命代捧眞瓜亦令待晴封進則封進之時宜卽微稟待發落擧行而該院之徑自捧進極爲駭然事雖微細亦關後弊此等處不可放過該院當該提調罷職郞官拿處捧入中官竝令內侍府刊名
정조 11년 · 강
命姜弼周等擊錚定査官詳査
정조 11년 · 목
京畿監司徐有防以姜弼周李光昇擊錚査事待巡到時擧行啓敎以此與秋巡臨時有異且上營則有弊仍令隣近官定査官各別詳査從速狀聞近來回啓之遲滯未有如本道卿若念恪勤之義豈如是玩愒後勿如是事回諭
정조 11년 · 강
命石明喆放送宮房事詳査
정조 11년 · 목
因刑曹時囚罪人別單敎以李世同以上仍金致成決處石明喆宮房此等事每欲痛懲名以官府當初移屬必有曲折前此判付略示此意則甘聽下吏之言移怒上言之人至今滯囚極爲駭然當該堂上推考右人放送本事令該道詳査果是民田則當初進告人及該吏等捉致營下依初下敎嚴治後狀聞事分付
정조 11년 · 강
命諸囚待判下草記照律
정조 11년 · 목
因柳鎭恒囚單子敎以今日開坐與保放諸囚皆捧草供以啓日熱如此待判下皆草記議處照律事分付
정조 11년 · 강
命公事閪失院吏掖隸指一査出
정조 11년 · 목
政院啓言內侍府受祿單子中間閪失故自本院査問則別監以爲出給院吏而姓名面目俱未記得云院吏則以爲受祿單子初不下院故啓下公事亦無書入之事而互相推諉無以査得當該別監及伊時在院該吏竝請令攸司嚴覈科治敎以此胡大事渠輩房敢推諉院吏不但卿等所管掖隸亦隸本院如有紀綱則査出豈待攸司之究覈夜深前指一査出以啓○又以不能鉤得情狀啓敎以更査卽爲指一論啓
정조 11년 · 강
判下金吾秋曹罪囚案草記
정조 11년 · 목
義禁府啓言江東縣在囚罪人右丁等依當初草記令刑曹押送于各其配所寧邊府在囚罪人處一令刑曹稟處平壤府在囚罪人國城非臣府所敢擅便請上裁敎以旣未正法如渠愚氓何累王府律名勳親屬在囚中女人及沒覺男丁竝卽放送其餘不可輕放之類令道臣更令後錄狀聞以待處分寧邊囚處一如無干犯令道臣酌決否則狀聞稟處平壤囚國城渠之至今生存可爲失刑福瑮之兇計渠父參聞挺身爲居停主人雖囚經斃渠未坐誅徑先發配非所可論當施律名姑未決定嚴飭道伯依前嚴囚律名令道伯取考本道文案使之具意見狀聞後稟處○刑曹啓言平壤府所囚罪人金法蓮等五名令本道査實狀聞其中李臥達令道臣嚴勘後請狀聞敎以法蓮等五名勿論橫罹與否作伴往來行止痛惡令道臣各別嚴刑仍卽放送李臥達愚氓之愚氓也渠豈有知覺放送事分付又啓言全州府囚推罪人金必鑑更令道臣推覈論理啓聞後請稟處敎以近來逆案無大無小咸施解網之典期底革而之效卽瑮福之獄爲最至於此囚罪目之如何罪名之如何固未詳知觀於逃躱一事奸肚莫掩爲道伯守宰者雖未必無中生有打草驚蛇而如必鑑之不幸現捉者豈必糢糊實狀漫漶跋語竝與外方之堤防而道伯欲決壞乎當初趙時偉之旣捉旋配已用陰陽手段則今於事關福瑮等妖誕之獄頗欠剛核之義此囚以其班名之故或有曾前面分而然事極可訝原狀啓還下送措語改修正上送使當生者生不當生者無或撓改少知朝廷有堤防也義理也逆賊也事卿其嚴飭行會
정조 11년 · 강
刑曹以金成才唐津縣定配押送啓
정조 11년 · 강
命勳之應坐諸人爲奴婢散配等事依下敎擧行
정조 11년 · 목
義禁府啓言閔心爀設賑時粥米雖無所報漿則初不分給瞞報營門請更爲拿問從之
정조 11년 · 강
召見承旨于誠正閣承旨李時秀洪文泳洪檍呂善亨洪仁浩
정조 11년 · 목
予曰院吏掖隸中公事與授果爲査得耶檍曰兩人互相推諉故終未査得矣予曰禁府議處草記催促持來檍曰草供或有未下者故不得議處云矣予曰日熱如此滯囚可悶隨公事先下者今日內議處事分付敎曰提調入侍李在簡進伏予曰眞瓜捧上時爲弊多端云是可悶矣在簡曰本院木盤見甚欠精以銅改造爲好矣予曰從便爲之予曰永祐園所經道路多數毀傷云盡爲修改則功役似當不少矣在簡曰橋梁當自戶曹修築而欲以石材改築矣予曰若以石物修築則猝難求得矣在簡曰所在石材足可當之矣予曰漕船何不來泊耶在簡曰値此潦水未能上來云矣予曰臺諫有闕今幾窠乎仁浩曰只執義一窠矣
정조 11년 · 강
召見承旨洪仁浩于重煕堂
정조 11년 · 목
予曰洪大應是洪檍之子乎仁浩曰然矣予曰備郞趙鎭宅入來耶仁浩曰姑無到院矣○予曰臺諫緣何違牌耶仁浩曰大司憲李致中大司諫柳焵果有實病云矣予曰大司憲以尹承烈出牌兵曹參判以金憙出牌卽爲肅謝事分付
정조 11년 · 강
召見禁衛大將徐有大于重煕堂
정조 11년 · 목
予曰永祐園道路頹鑿處果何如有大曰安樂峴西邊淸涼里大路全無形址路邊築筒又隨潰缺當入萬餘名丁夫可以完築園所洞口橋廳板石動退安樂峴東邊大路或成川或缺落此則當入千餘名可以修築矣予曰坊民使用非可論卿退與戶惠堂相議指一草記有大曰在前治道時安樂峴東邊則園所軍三四十名赴役而自楊州官給點心料出空石枺木等物以爲修治而今則難用前例至於西邊則在前使田夫擔當修治而臣奉審時民人輩齊訢以渠輩私力萬無可爲之望云矣予曰畿邑陵幸道路例使田夫治之今番雖難專責田夫然田夫亦不可全然不當矣有大曰田夫亦豈可全然不當耶予曰道路若是衝破則看審時由何路往來耶有大曰以小路作行矣予曰此是東小門貞陵流下之水馬場內則能不泛濫耶有大曰馬場內亦不免浸及而樹木則不至傷頓矣予曰舟楫至於此乎有大曰此則未及聞矣予曰築筒處戶判則欲石築矣有大曰此則似難但水筒石築好矣予曰要之安樂此邊戶曹次知彼邊楊州次知以爲修築之地須與惠堂相議也有大曰當依下敎相議矣予曰雨意猶不止民間以爲如何有大曰農民輩以爲大雨後例得乾風而快霽今則乾風尙不吹此爲可慮云矣予曰慶尙道所聞如何承旨李秉模曰狀啓觀之禮安等處災傷甚矣而纔聞善山人上來者所傳亦與京中一般云矣予曰禁衛營褒貶今日當行之乎有大曰將於今日行之矣予曰再昨之雨京中則不多而開城府至於開落成災云極可異也年年此時以旱爲憂而今年則以雨成災誠極悶悶秉模曰開城拒京不遠而再昨之雨至於成災誠可異也
정조 11년 · 강
前承旨金文淳陳疏乞遞賜例批
정조 11년 · 강
命憲府臺諫牌招御史發緘承授榻敎也
정조 11년 · 강
給開城府頹戶恤典
정조 11년 · 목
敎曰觀此松留狀本初四日之雨如是大霔渰死爲四名漂戶爲廿戶頹壓亦至於五十餘數之多本府以櫛比之地遭蟄溺之患游食之徒措手無策言念及此寧不矜惻保釐重鎭推摩宜別渰死人元恤典外妻孥如有身役當年條特爲除減漂與壓戶亦依年前已例另施恤典以大米題給卽令廟堂區別行會仍令守臣招集民人另加慰諭䂨給材木趁卽繕構期於無改舊觀畢奠接後形止狀聞雖曰風雨百里不同京中則再昨之雨未及一鋤本府所得過多此甚圻海接壤之邑果無均被之害乎昨聞圻狀今見海啓俱無形止之槪錄殊莫曉也亦令廟堂問于兩道監司草記
정조 11년 · 강
以尹承烈爲兵曹參判
정조 11년 · 목
敎曰兵曹番次受香前當推移參判以兼帶金吾赴坐云許遞前望單子入之待下批牌招先入直後謝恩
정조 11년 · 강
遞承旨李時秀洪文泳呂善亨以李秉模曺允大洪義榮權▣爲承旨尋遞義榮以趙衍德代之
정조 11년 · 목
敎曰右副承旨許遞前望單子入之待下批牌招察任又敎曰院中只有承旨一人事甚苟艱奉審亦不可無承宣左承旨右承旨許遞與未差之代前望單子入之待下批牌招先擧行後謝恩又因義榮牌不進敎以許遞前望單子入之
정조 11년 · 강
遞大司憲黃昇源掌令安鼎大閔彝顯持平李敬五宋煥箕
정조 11년 · 목
敎曰御史緘問有命憲府無行公臺諫云呈告及在外人員許遞諫院在外諸臺一體許遞政官牌招開政以在京無故人差出待下批牌招察任
정조 11년 · 목
以李致中爲大司憲李集斗爲吏曹參議柳焵爲大司諫鄭益祚爲執義呂萬永爲司諫尹載命白仁煥爲掌令張至冕韓光植爲持平柳雲羽爲獻納李洪載鄭來百爲正言洪大應爲童蒙敎官初仕也○再政以李敦源爲宜寧縣監洪善養爲載寧郡守
정조 11년 · 강
命掌令尹載命等察訪除授承旨曺允大僉使除授洪仁浩重推大司憲李致中等許遞
정조 11년 · 목
敎曰臺廳之銷閉已久矣似此溽暑逐日詣臺無怪其圖避而守令署經推緘承授等霎時公故亦皆多般規免無病故無情勢者有召輒違無意進身寧有如許道理甚至今日擧措而慢忽極矣掌令尹載命大同察訪除授獻納柳雲羽黃山察訪除授持平張至冕平邱察訪除授皆今當日辭朝以此微事屢煩促敎承宣事亦極駭然左副承旨曺允大平薪僉使除授亦令當日辭朝時任察訪僉使遞付京職伴直承旨洪仁浩從重推考實病實故俱宜區別大司憲李致中大司諫柳焵許遞與外補之代前望單子入之待下批牌招夜深前推緘承授
정조 11년 · 강
以尹承烈爲大司憲尹行元爲大司諫李殷模爲掌令李普天爲獻納李鼎德爲持平竝前望也
정조 11년 · 강
以金憙爲兵曹參判李師濂爲承旨竝前望也
정조 11년 · 강
奉謨堂滲漏處修改命待快晴更稟
정조 11년 · 목
因奎章閣奉謨堂滲漏處修改何日擧行啓稟有是命
정조 11년 · 강
命墻垣頹圮處修改更爲稟旨
정조 11년 · 목
禮曹啓言大報壇宗廟社稷永禧殿景慕宮啓聖祠東南關王廟宣武祠墻垣頹圮處修改吉日推擇則七月初二日初三日初四日俱吉以何日擧行○戶曹啓言時御所及慶煕宮有頉處修改七月初二日初三日初四日爲吉以何日擧行竝敎以此三日中臨時更爲稟旨
정조 11년 · 강
命司僕寺貢人汲水之役更察無弊與否
정조 11년 · 목
司僕寺啓言卜馬牽夫雖曰責立於貢人貢人役價本爲此等國役而設本役價四百石米外自壬辰因卜馬四十匹具牽夫逐日待令於內司之役四百兩錢加上下矣丙申以後逐日待令之役則撤罷而加上下錢則不罷蓋爲無時別例之役則江心水載運之役其數雖似夥然以此役價錢加上下之數計之則足可相當而有餘在貢人別無爲弊之端依前請置之敎以逐日待令之規丙申以後雖曰撤罷而朔需物種之輸入各殿及宮房其他夏節載籃冬節運柴輸土輸沙俱有應當於內司之役則逐日之名雖無使用之式自如加之內局汲水之役又無限節卿等之無弊云云似未信然更加商議仍察眞箇無弊與否如有可以矯弊之端更爲草記
정조 11년 · 강
命掌令李殷模敍用
정조 11년 · 목
政院以殷模方在罷散中啓稟敎以敍用
정조 11년 · 강
秋曹以罪人金致成盈德縣流三千里定配押送啓
정조 11년 · 강
命刑曹李臥達嚴勘草記勿施
정조 11년 · 목
刑曹啓言法連等五名嚴刑放送事分付而至於李臥達以劇賊漢敬親屬必有干犯則不可遽然白放請令道臣嚴勘敎以當初逮囚不過因其族黨本事元無所係此等處如是煩聒眞所謂妄度上意如渠饑蝨之賤亦云堤防乎此草記勿施
정조 11년 · 강
命李厚老等議處仍照律
정조 11년 · 목
義禁府啓言新昌前縣監李厚老禁衛營哨官金得老問目內泛稱遲晚矣旣有草供竝請上裁又啓言豐川前府使崔光璧問目內泛稱遲晚矣曾經侍從勿請刑上裁竝敎以議處仍爲照律
정조 11년 · 목
義禁府啓言三嘉前縣監金啓淳機張前縣監金潤國梁山前縣監李進膺等問目內泛稱遲晚矣旣有供草竝請上裁竝敎以議處又啓言陜川前縣監朴仁榮問目內泛稱遲晚矣旣有草供請上裁敎以爲先論理議處
정조 11년 · 강
命安義前縣監朴師郯卽其地定配
정조 11년 · 목
義禁府啓言安義前縣監朴師郯問目內泛稱遲晩矣旣有草供請上裁敎以囚供之侵斥繡啓有關紀綱才因鄭宇淳爰辭已有加等勘律之擧矣飭墨未乾渠焉敢復踵此等口業觀此供招起頭下語無異問目向繡衣對詈之習萬萬駭痛憒劣不事事已自辭陛時固已慮之之人云云渠當甘受尤焉敢如是噴薄自歸不有飭令不顧朝體之科乎宇淳之徒配猶以年迫七十資至亞卿爲寬恕之端而此囚如渠末蔭干此罪科徒配猶屬末勘卽其地方徒三年定配而繡啓論列中當勘諸條仍卽考律草記待判下發配
정조 11년 · 목
義禁府啓言社稷直長吳泰齊問目內泛稱遲晚而旣有草供請上裁敎以付過放送
정조 11년 · 강
命時囚李進膺等照律
정조 11년 · 목
義禁府啓言罪人李進膺金啓淳等議處事命下矣李進膺還未每石代以租六石九斗徵捧已爲繡罷則雖不可以未成之事遽爲勘律還穀四千二百餘石之以錢代捧倉米百餘石出給竝與錢還取剩俱著數爻則翻弄國穀之罪難逭於現發之後金啓淳還穀九千餘石之虛錄磨勘名以私賑實用國穀者爲租四百石倉儲租二百餘石先又取用俱係不法請以此照律○又啓言時囚金潤國斂民歸橐差任捧賂無所不爲富民勸分租一百五石巡還應分米一百四十石牟十五石直爲割出輸送本家朴仁榮火稅加徵雖云吏橐之搜出山民受害不問可知二人受刑雖云不由於火稅其所致斃在於旬間則濫刑之目亦所難免移貿穀剩錢三千五百四十兩比繡啓已減許多公用犯用爲八百六十餘兩魚果價七百餘石之出給難免挪移還穀請以此照律竝允之
정조 11년 · 강
命時囚朴師郯勘罪草記置之
정조 11년 · 목
義禁府以時囚罪人朴師郯當勘諸條考入啓敎以此正諺所謂此罪彼罪俱未免杖八十者也均是徒配別無加減之律此草記置之年數中只以功議區別減等
정조 11년 · 강
配李進膺等于益山等邑
정조 11년 · 목
義禁府啓言時囚罪人李進膺杖一百收贖益山郡金啓淳任實縣流三千里定配請依例押送又啓言崔光璧金溝縣竝流三千里定配請依例押送允之竝敎以如有功議各減一等又啓言金潤國咸從府朴仁榮錦山郡竝流三千里定配請依例押送允之竝敎以如有功議各減一等其中金潤國所犯二十五貫不但不分明渠供亦無指的以詐不以實律卽其地方徒配
정조 11년 · 강
命罪人金得老放李厚老定配
정조 11년 · 목
義禁府啓言時囚金得老杖八十告身三等放送李厚老臨陂縣流三千里定配請依例押送允之敎以如有功議各減一等
정조 11년 · 강
判下秋曹殺獄案覆啓
정조 11년 · 목
刑曹啓言安岳景致光伊時犯打之狀亦自難掩不可以傷處相左檢狀違式有所參恕如前訊推期於得情覆三檢官竝請重推敎以近於殺獄鳴錚之案多從惟輕者非爲愍其情也蓋慮幽鬱之莫伸故耳中和鄭致景査案以實因詞證之不備才令酌決矣今觀此獄案疑晦多端又非鄭哥獄案之比初檢實因以服毒懸錄覆三檢則改以被打若以初檢爲是則正犯招自裁云云外初無諸招之涉於服毒者且彩奎以年老無告之人決無飮藥自斃之理又若從覆三檢被打之說則初檢所無之傷痕始現於兩檢者已是可疑脇下緊要之痕反漏於三檢肩胛輕歇之處執爲致命之傷覆三檢實因亦未可謂歸一且不試銀釵輕執實因則服毒一款終沒着落無論服毒與被打實因之混淆如此所謂詞證又不過黃哥景哥兩隻也黃哥則曰彩奎被打於致光景哥則曰伊夜初不見彩奎黃景兩邊之說本不足有無獨邦衡大張鴻燁兩人似爲公證而衡大則初不見致光之打彩奎鴻燁則只干傳賂一事而已閗閧光景亦未目覩外此則無詞證又何從以憑信乎大抵致光之前後招辭直是死囚推諉之言別無假餙粧撰之端而屍親諸招則隨檢隨變欺詐橫生傷處則以左爲右死日則回晝作夜此已無一分人理黃彩中招曰誤認地師毆打之說聞於景太英云而頭面時則與太雄對質此又何故順受病人辦給葬需此爲致光犯手之眞贜而私和之囑旣出於屍親因此圖免容或無怪且以事理推之癃老垂死之人半夜從嫂之葬豈必臨壙乎屍親初檢招亦曰咳嗽兼發可知其病喘奄奄藉令彩奎之死由於致光之打祖墳偸葬禁斷毆打未可謂之情外況毆打之迹終未十分分明者乎以此實因以此詞證摸索斷定因成鐵案由前而有斑駁之嘆由後而有抑勒之嫌今雖更令究覆要不出今査諸招致光參酌定配屍親鄭彩中擔亡兄之屍索讎人之賂情狀痛惡嚴刑一次懲勵放送檢官事初檢之不覆傷處覆三檢之不試釵色大是顚錯之事外此元案之疏漏不一其端察之不明也故擇之不詳擇之不詳也故覈之不嚴覈之不嚴也故言之如說夢所謂檢狀論理專忽難愼之義其在懲他勵後之道事當如律重勘而近來檢官之傳示檢案跋辭如印一板誠一當禁之大端而前此兩檢同異輒皆屈法勿問以示各盡已見之路此獄雖不可勿論亦宜有裁量初檢官安岳前郡守金魯永覆檢官文化縣令李英澤三檢官載寧郡守金基厚等一竝罷黜道狀條列難免忽略檢辭違錯亦無可否該道臣推考査官等從重推考
정조 11년 · 강
以洪善養爲載寧郡守口傳也
정조 11년 · 강
命中官崔鳳佐令該府處之
정조 11년 · 강
召見承旨洪仁浩檢校直閣徐龍輔營建堂上徐有隣于重熙堂
정조 11년 · 목
予曰尹載命聞甚貧寒云然乎仁浩曰果然矣至於柳雲羽亦爲貧寒而得此外補不勝惶感云矣予曰李書九問啓催促捧入予命龍輔曰何當下去耶龍輔曰明日欲發程矣予曰西路雨水何如云耶龍輔曰金川以西不甚大段云矣予曰金川所在各宮房各衙門折援詳錄以入事分付予曰營建堂上入侍徐有隣進伏予曰金川田畓總數如已謄出卽爲持來事分付予曰備郞手本持來予曰金虎門仍留奉命史官回還後閉門事分付
정조 11년 · 강
命未下直守令皆令明日辭朝
정조 11년 · 목
因政院日次啓稟有是命
정조 11년 · 강
遞承旨李師濂以洪義榮代之
정조 11년 · 목
敎曰違牌承旨許遞前望單子入之待下批牌招
정조 11년 · 강
命禁御營御營廳軍兵私習待晴爲之
정조 11년 · 목
政院以該營日次私習啓稟敎以待晴爲之
정조 11년 · 강
命嶺南麥還分數退捧兩湖一體退捧
정조 11년 · 목
慶尙道假都事以雨澤農形馳啓敎以前月雨水始爲周洽終未免過多觀於諸道狀辭嶠南諸邑似若偏害今日風氣頗有放晴之望因此快狀陰晴適宜嗣後禾農除非沙覆處庶幾食實而最可慮者麥事也藉令秋牟已滌場春牟已成熟在場多漂失已熟皆消瀜勢之所必然準數勘糴何異龜刮及今闊狹民且息慮嶺南諸邑麥還分數退捧仍令廟堂區別行會兩湖雖不若嶺南在朝家一視之政寧或一爲一靳一體分數退捧事亦令廟堂知悉擧行
정조 11년 · 강
有政吏曹判書尹著東兵曹判書金履素進
정조 11년 · 목
以李洪載爲副校理金文淳爲大司成洪義榮爲楊州牧使○再政以李東植爲昌原府使鶴林君焴鄭昌聖爲都總管
정조 11년 · 강
命私賑人李龍雲等郞階捧傳旨
정조 11년 · 목
吏曹以忠淸道私賑人姜遇周等賞加置之啓敎以李龍雲李光祜等則係是連次願納之數少必因激勸之不如湖南皆云士族旣授郞階依湖南例捧傳旨事政院知悉
정조 11년 · 강
給井邑等邑渰戶恤典
정조 11년 · 목
全羅監司沈頣之以井邑縣民家漂流人物渰死馳啓敎以渰死人另施恤典此外漂戶壓戶頹戶元恤典外各別願助期於斯速尊居事令廟堂行會觀於湖西狀本壓戶恤典皆不擧論已有該曹之請推兩南伯處亦以此意申明分付無或遺漏○京畿監司徐有防以廣州等邑人物渰死馳啓敎以依湖南例令廟堂行會
정조 11년 · 강
命耽羅所請穀物許施草記稟處
정조 11년 · 목
敎曰今見耽羅狀本麥事失稔至請羅里浦穀物大抵本島儲穀自有元數以穀計口無異排此若念湖南民邑之貽弊持難於所請則唉彼島中生靈於何仰哺言念及此豈勝務悶俄遣史官已議領相卽令廟堂所請穀物許施一款草記稟處輸致之方務得其宜使南民無或一毫受困惟是海運之利涉尤所憧憧穀物姑捨是人命最關心擇船與督運之際不可不盡心期於萬全以此意一體措辭申飭該道伯
정조 11년 · 목
敎曰統虞候李東憲拿處之代令該曹口傳差出待下批卽爲下送交代後拿來
정조 11년 · 강
命備邊郞朴光進等待稟調用尹芮基等勘罪
정조 11년 · 목
敎曰各部民家之因雨漂頹壓處竝施恤典旋命待快情摘奸慮有遺漏也今日所見備邊郞手本南部西部漏戶査得至於此多東部北部草率莫甚勤固可尙慢亦宜警近來備郞有實職者甚鮮備郞朴光進李元祥實職待窠調用尹芮基趙雲衢自本司草記勘罪
정조 11년 · 강
命中官金鳳佐拿處置之
정조 11년 · 목
因拿處傳旨有是命
정조 11년 · 강
命承旨洪檍遞差掖隸院吏科治
정조 11년 · 목
政院啓言別監書吏嚴敎之下終不指一論啓臣昏庸之致萬萬惶恐而平問之下實無究覈之道竝請令攸司嚴査科治敎以渠輩饑蝨之賤如是推諉己萬萬痛駭此胡大事屢煩飭敎承宣事亦極未安當該承旨遞差掖隸院吏依此啓辭施行
정조 11년 · 강
命御史李書九令憲府取招柳鎭恒待判下議處
정조 11년 · 목
義禁府啓言柳鎭恒問目內泛稱遲晩所當請刑而曾經閫帥勿請刑請上裁敎以繡啓中諸條論列俱屬微眚未可謂之不法而最是選妓徵歌一事遣辭下語頗不尋常此囚之有索無累惟係此事之脫與不脫繡啓異於臺啓必不以道路風傳置人重典況其點般之行旣在繡衣奉命之前繡衣之不得目擊可以推知然則必有的聞之處的傳之人在朝家綜名實辨人鬼之政不可漫漶決折本道愔行御史李書九卽令憲府發緘取招其委折使之從實條對此囚待緘辭判下議處
정조 11년 · 강
判下御史李書九發緘取招
정조 11년 · 목
司憲府以慶尙道暗行御史李書九發緘取括啓敎以觀此緘辭儘有苗脈所謂駕船徵歌一款傳說段落自歸於李元謙繡衣之論列似非異事該府使李元謙卽令該府催促拿來以爲核實之地渠若隱諱當施欺慢之罪又或無實難免造言之律反坐二字可謂準備待其拿來以此發問目取招當此農時曠官可悶本職改差今日政擇差下送事分付緘辭中本事外又以到門宴會事上元宴遊事尾陳元啓未論列之事此亦不可不究竟今日開坐問于柳鎭恒處捧草供以聞事分付該府所謂上元宴遊時道內守令之來住營下者不勝駭憤侵夜發行出宿轅門十里外爲言此亦元謙之擧條該守令姓名令政院御史處問啓所謂到門宴會事無指證之守宰此則得聞於何邑守宰乎道路無根之傳似不敢如是無難煩陳亦令政院一體問啓使査事無至延挓囚人得免䵝默事令御史知悉
정조 11년 · 목
政院啓言問于御史李書九則以爲臣之得聞於道路之言者凡此三件一款聞於李元謙則可知其的實二款中上元宴遊時出宿轅門之該守令卽鎭海縣監閔修益云而非臣親聞於修益到門宴會時擧條駭悖傳說喧播別無守宰之可證屢勤辭敎至有此問不勝惶悚俟譴云矣敎以風傳猶不足爲罪的聞於守令則攙反啓語不甚爲怪繡衣體重有難顯示扶抑況該倅姑未就囚無更問之端御史使之退去
정조 11년 · 강
命統虞候李東憲交龜後拿來柳鎭恒保放
정조 11년 · 목
義禁府以柳鎭恒更招啓敎以設置水閫名且統制則以駕海爲遊觀騎般爲宴集定執罪案曰以犯禁是誠不成說今所査究者特徵歌一款也爰辭中旣稱竝與吹打而勿爲云爾則本事雖謂之落空可也然造言者李元謙也立證者亦元謙也元謙對供之前自在未決折之科此段且置之到門宴會事渠云病臥內舍所謂直赴人渠之從孫相亮卽其矣亡兄之孫也身被重縗參赴宴席固知常理之外況坐外軒呼新來者虞候李東憲也折納梅花枝聞是對舞之稱而敎使之爲亦東憲也誠如渠供罪在東憲不在此囚該虞候李東憲亦令該府拿問査處其代仍令該曹口傳差出待下批下送交龜後拿來事分付上元宴遊事鎭海倅閔修益之出宿十里外因渠私慍而出宿之處又非尋常民家云此則瑣屑不必言也最是卿等發辭中上元夜妓唱出師表事另須辨別可以究竟渠之所使如鎭將所使間一番行査斷不可已該鎭將卽身故之柳春馪云問于營屬然後始得出場令該道行査狀聞後拿處査到間此囚保放
정조 11년 · 강
召見承旨趙衍德于重熙堂
정조 11년 · 목
予曰刑判自卿上來與否知來衍德回奏曰數日後入來云矣予曰金川折受分付戶曹斯速謄來
정조 11년 · 강
召見領議政以下及下直守令于誠正閣領議政金致仁工曹判書具允鈺吏曹判書尹蓍東戶曹判書李在簡禮曹判書徐有隣兵曹判書金履素判尹李崇祜承旨李秉模洪仁浩備邊郞趙鎭宅楊州牧使洪義榮昌原府使李東植
정조 11년 · 목
禮曹判書徐有隣啓言軍器判官沈鏔聞有幹材可合蕫役云別看役差下請使之擧行從之
정조 11년 · 강
命牟景昌等賞加追後分給
정조 11년 · 목
吏曹判書尹蓍東啓言頃日湖南賑狀別單稟處時咸平私賑人折衝牟景昌閑良丁在禧全州折衝宋載厚宜入賞典而未免漏落三人等賞加區別石數元草記及啓下別草改付標以入賞加及帖加更爲成送請以爲追後分給之地從之
정조 11년 · 목
領議政金致仁啓言戶別李在簡方帶內局提擧所兼知義禁似當許遞從之
정조 11년 · 강
獻納李普天陳啓請遞賜批
정조 11년 · 목
陳啓以爲臣前任固城時解由尙未成出公格所拘何敢蹲仍於臺次乎請命遞斥批以勿拘勿辭亦勿退待
정조 11년 · 강
給安東等邑渰戶人恤典
정조 11년 · 목
慶尙假都事以安東等邑人物渰死馳啓敎以安東渰死人命至於此多此蓋全般致敗之致聞甚驚慘元恤外身米布特爲蕩減令地方官顧恤妻孥仍於渰沒處設祭以慰幽冤其外各邑渰死人恤典外身布皆蕩減事卽爲回諭
정조 11년 · 강
命濟州所劃穀物定差員轉運
정조 11년 · 목
備邊司啓言濟州牧使李命俊請穀狀啓有稟處之命矣卽見狀本則以爲麥農已判大無民情遑遑每當麥歉之時還上之請退穀物之請得多有已例隨其被災淺深夏捧新還尤甚里折半停退之次里三分一停退平役米五斗內尤甚里減二斗之次里減一斗待秋捧上而及今未免塡壑之患故今方竭力貿穀而其接濟之策無出還分三邑人口竝六萬二千二百十三口排巡磨鍊則折米爲八千一百石零本州三邑見在穀中計除停退種子應下公料則所餘只爲五千七十三石零其所不足爲三千二十七石零羅里浦卽爲本島設置者該倉所儲雖或不足亦多有沿海推移之例依狀請數爻自其邑地土般定監色入送以爲補賑事請令廟堂稟處矣本道歉荒此極本道沿邑中牟四千石米五百石太五百石特爲許劃仍本道逐邑分排取完固般裝載以沿邑守令別定領運差使員着實蕫飭輸送事分付於該道臣所劃穀物不以濫費必思均表留作儲置事嚴飭濟州牧夏捧新還停退平役米分數量減待秋捧上等事竝依狀請施行之意請分付允之敎以道內守令中另擇定差員觀勢轉運昨日傳敎亦言之自此至畢輸無非朝家爲南民憧憧之時令道伯克體此意毋或泛忽事措辭行會
정조 11년 · 강
命材木已泊監色沙格等施賞
정조 11년 · 목
敎曰文禧廟材木聞已到泊云近日潦水已泊可辛監色及沙格等優給糧資仍以木疋施賞令該廳形止草記
정조 11년 · 강
命備邊郞尹芮基等拿勘
정조 11년 · 목
備局啓言郞廳尹芮基趙雲衢勘罪事命下矣勸懲之道不可不重繩令該府請拿勘允之
정조 11년 · 강
命明日展拜景慕宮
정조 11년 · 목
敎曰明日當由月覲門展拜景慕宮該房知悉
정조 11년 · 강
行召對于誠正閣仍召見承旨臺臣及奉朝賀守禦使閣臣鄭大容承旨洪仁浩侍講官李洪載檢討官洪樂貞掌令白仁煥司諫呂萬永奉朝賀趙暾守禦使金鍾秀
정조 11년 · 목
講宋明臣錄○予命趙奉朝賀入侍時趙鎭宅扶將以入事分付予曰日熱如此族托諸節能無難便乎暾曰蹤跡岨峿反不如在鄕矣予曰筋力何如暾曰無杖則不能運步耳聾眼昏尤無可言矣予曰今予見卿極爲喜幸如有可達之事仰奏也暾曰別無仰達矣予曰何當下去暾曰常有一經入侍之願而今旣登筵明欲下去矣予曰判府事今在何處也暾曰方在楊州藩里矣予曰一向膠守不欲出仕耶暾曰臣未敢的知意向而臣或勸其出仕終不聽之矣予曰世事終莫可曉也豈意卿讓相於判府事耶暾曰臣則自累年以來中心空虛已無世念矣予曰卿與守禦使爲親好耶暾曰重臣爲楊牧時一次會話始爲相知矣予曰守禦使親病何如云耶暾曰如常云矣予曰守禦使之使之上來爲其領相之孤單而領相年歲雖高筋力尙旺似益加延壽矣鍾秀進伏予曰卿之上京後今始初見矣卿之老親亦無病乎鍾秀曰姑無大段所患矣予曰京第勝於鄕居耶鍾秀曰在老母則愈於居鄕矣予曰領相邇來亦無恙乎鍾秀曰然矣予曰所惜於領相者惟是年歲之已多而精力則還勝於卿矣予曰吏判都政後必欲遞免云誠可悶矣更無可合人此將奈何鍾秀曰實無其人矣
정조 11년 · 목
政院啓言合啓傳啓後當繼陳府啓而掌令白仁煥更陳合啓大損臺體請重推從之